Naspers vereer werkers, vennote voor jaarvergadering | Netwerk24
22 Augustus 2019 21:50
Colin Piers, ontvangsklerk en argief-assistent by Huisgenoot, YOU, DRUM en Move! Hy het die voorsittersprys vir sy buitengewone bydrae tot Media24 ontvang. By hom is prof. Rachel Jafta, voorsitter van die Media24-direksie en Koos Bekker, voorsitter van Naspers, Foto: Emielke Van Wyk Borst
Die Naspers-groep het Donderdagaand werknemers en vennote op ’n dinee in Kaapstad vereer op die vooraand van die maatskappy se algemene jaarvergadering.
Onder diegene wat vereer is, is Colin Piers, ontvangsklerk en argief-assistent by Huisgenoot, YOU, DRUM en Move! Hy het die voorsittersprys vir sy buitengewone bydrae tot Media24 ontvang.
Dié prys word toegeken aan ’n werknemer wat altyd die ekstra myl vir sy maatskappy loop.
Vanjaar is die Phil Weber-prys, die groep se hoogste erkenning vir prestasie, aan Nico Marais, Naspers se hoofbestuurder vir finansies, en Wayne Benn, hoof van samesmeltings en verkrygings in Naspers se regsafdeling, toegeken.
Marais en Benn was albei betrokke in die groep se groei, die bestuur van die kompleksiteit van sy wêreldwye uitbreiding, en om te help om die Naspers van vandag te skep.
Hul werk laat die nalatenskap van dr. Phil Weber, voormalige besturende direkteur en later voorsitter van Naspers, voortleef.
Die wenners word beoordeel op grond van agt kriteria, naamlik inisiatief, volharding, dryfkrag, bekwaamheid, etiese gedrag, lojaliteit, leierskap en integriteit.
“Om dié prys te ontvang is ’n reuse-eer vir my,” sê Marais.
“Dit is regtig ’n voorreg om deel te wees van so ’n besondere en opwindende organisasie. Ek is dankbaar vir die erkenning wat moontlik gemaak word deur die steun van uitsonderlike leiers, kollegas en spanne.”
“Ek voel ook geëerd om die toekenning te ontvang, veral gegewe die kaliber van mense wat dit voor my gewen het,” sê Benn.
“Dit getuig ook van die toegewyde mense in Naspers se regspan vir samesmeltings en verkrygings.”
Naspers vereer ook elke jaar ’n uitnemende sakevennoot met die Orde van Tafelberg. Vanjaar se eerbewys gaan aan Schibsted, Naspers se vennoot in die onderneming vir aanlyn geklassifiseerde advertensies OLX Brazil die afgelope vyf jaar.
In dié tydperk was Schibsted ’n hoogs gewaardeerde vennoot van Naspers. Die snelgroeiende OLX Brazil bedien nou 46 miljoen klante maandeliks.
* Netwerk24 behoort aan Media24, ’n filiaal van Naspers.
Meer oor: Jaarvergadering | Toekennings | Sake
Naspers se nuwe notering met maande uitgestel
Tegniese ontleding: Naspers-aandeel in kollig